Egy résztvevő szerint a miniszterelnök a kihelyezett frakcióülésen arról beszélt, hogy szerinte az EP azért szavazta meg a Sargentini-jelentést, mert Angela Merkel német kancellár büntetni akarja a magyar kormányt.

Nem túl meglepő módon a Sargentini-jelentés volt a fő témája a Fidesz-frakció kihelyezett ülésének is: az ATV-nek egy neve elhallgatását kérő résztvevő azt mondta, hogy a miniszterelnök Velencén arról beszélt, hogy körülbelül ugyanakkora esélyt lát arra, hogy a jelentés és a 7-es cikkelyes eljárás elindítása miatt kizárják a Fideszt az Európai Néppártból, mint arra, hogy ezt megússza a párt. Magáról a szavazásról úgy vélekedett a kormányfő, hogy minden bizonnyal azért született ilyen eredmény, mert

Angela Merkel német kancellár büntetni akarta a magyar kormányt.

Az ATV-nek nyilatkozó forrás szerint a politikai pánik semmilyen jele nem volt érzékelhető a miniszterelnökön, sőt, azt számolgatták és kalkulálták, hogy milyen eredmény születhet jövő májusban az EP-választáson. Orbán Viktor úgy látja, hogy a jelenleginél több mandátumot szerez majd a Fidesz-lista.

Szó esett az új plakátkampányról is, ami a névtelen informátor szerint nem konkrétan a Sargentini-jelentéssel kapcsolatos, de az EP-kampány része lesz.